projecte-aina/catalan_government_crawling huggingface dataset:
El president de la Generalitat, Quim Torra, ha presidit aquest matí la sisena reunió de la Comissió per a l'Elaboració del Pla per a la Reactivació Econòmica i Protecció Social (CORECO) com a conseqüència de la crisi de la Covid-19.
En el decurs de la sessió de treball, que s'ha celebrat per via telemàtica, s'ha aprovat un paquet de mesures d'emergència social per a noves línies d'ajuts en diferents àmbits, així com la convocatòria de subvencions per donar suport a les iniciatives destinades a les actuacions especials que tinguin un impacte significatiu en el conjunt del sistema esportiu, amb un import de 3,5 milions d'euros.
A causa dels efectes que la pandèmia de la Covid-19 està tenint en l'activitat del teixit esportiu català, la Secretaria General de l'Esport i de l'Activitat Física dotarà amb 3,5 milions d'euros la propera convocatòria de subvencions per a la realització de les activitats esportives i actes que tinguin un impacte significatiu en el conjunt del sistema esportiu a Catalunya o de rellevància social i històrica.
Un import que representa un increment de 2,5 milions respecte a l'anterior convocatòria.
La convocatòria, a la qual podran optar tant entitats públiques com privades sense finalitat de lucre, es publicarà a finals de la propera setmana i permetrà fer front a despeses generades per l'organització i promoció d'activitats esportives; altres projectes assimilats a congressos, jornades, etc.; tasques d'arxiu de documentació; l'elaboració de publicacions i estudis relacionats amb l'àmbit de l'esport; activitats de preparació o adequació d'espais per a la realització de les activitats i l'organització d'esdeveniments internacionals a Catalunya.
Les activitats objectes de subvenció s'han d'haver realitzat entre l'1 de setembre de 2019 i el 31 d'agost de 2020, tot i que també se'n beneficiaran les no realitzades a causa de la Covid-19 però que hagin suposat una despesa, així com les que han hagut de ser ajornades per l'efecte de la pandèmia, per a les quals s'amplia
El secretari general de l'Esport i de l'Activitat Física, Gerard Figueras, ha visitat avui el Golf Montanyà, situat al Brull (Osona), per conèixer les mesures implementades al camp que li han permès obtenir la certificació Global Safe Site per Bureau Veritas.
Aquest segell acredita que compleix adequadament amb les directrius marcades pel Ministeri de Sanitat en la minimització dels riscos arran de la Covid-19.
Gerard Figueras ha fet un recorregut per l'equipament acompanyat del director del Consell Català de l'Esport, Antoni Reig, i el representant territorial de l'Esport a Barcelona, Pere Vilà, així com el president de l'entitat, Ramon Sala, i diverses autoritats comarcals i locals.
D'una banda, la comitiva ha conegut els protocols de seguretat que segueixen els clients que utilitzen les instal·lacions, que inclouen registres de temperatura, d'entrades i sortides, d'ús del material, reduccions d'aforament o ampliació d'espais.
I de l'altra, ha comprovat les adaptacions que han fet els professionals i treballadors de l'equipament.
Ramon Sala ha explicat que han aprofitat el sotrac propiciat per la Covid-19 per implementar processos de millora i refermar el seu compromís amb la seguretat i la salut tant dels clients com dels treballadors.
En el context actual, ha apuntat Sala, "cal prendre totes les mesures per garantir que som una destinació segura i seguir captant golfistes internacionals que vinguin a gaudir de l'esport, la natura i l'entorn de la comarca d'Osona".
Aquest reconeixement, a més, ha estat clau perquè fins a set camps més de la resta del territori català, amb el suport de la Federació Catalana de Golf, segueixin el camí del Golf Montanyà.
Per la seva banda, el secretari general de l'Esport i de l'Activitat Física ha subratllat que aquest és un actiu essencial per transmetre una imatge de seguretat i que, conjuntament amb la campanya "Catalunya és casa teva", presentada ahir, hauria de permetre reprendre de mica en mica l'activitat turística que hi havia abans de la pandèmia.
Paral·lelament, la direcció del club, amb el suport d'Osoning i el Consell Comarcal d'Osona, ja està treballant amb turoperadors estrangers i altres agents perquè la comarca torni a rebre golfistes i turistes esportius ben aviat.
El representant territorial de l'Esport a Tarragona, Joan Plana, ha participat avui en la presentació oficial de la 2a Red Cup BMW Oliva Motor, prova del circuit mundial júnior de tennis que es disputarà del 27 de setembre al 4 d'octubre a les instal·lacions del Club Tennis Tarragona (CTT).
120 jugadors i jugadores provinents de tot el món i d'edats compreses fins els 18 anys competiran en un torneig que reunirà les joves promeses mundials d'aquest esport.
La fase prèvia del Torneig Internacional de tennis Juvenil "Ciutat de Tarragona" es jugarà en quadres de 32 inscrits i el quadre final també tindrà el mateix nombre de tennistes masculins i femenines.
La inscripció final i els caps de sèrie es coneixeran properament, tot i que tots acabaran sent jugadors amb rànquing internacional.
El que avui s'ha fet públic és el nom de quatre jugadors del club que tindran una de les 24 'wildcard' de què disposa l'organització i que seran per a Pol del Castillo, Marc Boada, Iñigo Villacampa i Anna Ortiz.
Durant la presentació del torneig, que ha tingut lloc a la pista central del CTT, hi han intervingut, al costat de Joan Plana, el president del Club Tennis Tarragona, Pere Lluís Bergadà; el diputat de la Diputació de Tarragona Juanjo Garcia; el gerent del grup BMW Oliva Motor, David Garcia, i la consellera d'Esports de l'Ajuntament de Tarragona, María José López.
La competició tindrà un gran nivell i comptarà amb estrictes protocols per la Covid-19 que aplicarà en tot moment l'organització per tal de vetllar per la seguretat i la salut de participants, aficionats i socis de l'entitat.
En aquest sentit, Pere Lluís Bergadà ha recalcat que la prova serà la primera del circuit mundial júnior que realitzarà testos ràpids a tots els participants.
Serà gràcies a un acord amb Laboratori Eldine, un dels patrocinadors del torneig conjuntament amb Asisa, Rabat Zaida, Clínica Dental Anton Massagué i Coca Cola a banda del mencionat BMW Oliva Motor, que dóna nom a la competició.
La resta d'autoritats han agraït l'esforç del club per organitzar una prova d'aquest nivell.
També han participat en la presentació, mitjançant un vídeo enregistrat, el secretari general de l'Esport i de l'Activitat Física, Gerard Figueras; el president de la Federació Catalana de Tennis, Jordi Tamayo, i l'andorrana Victoria Jiménez, guanyadora de la Red Cup al CTT el 2019 en el que va ser el seu primer triomf en un torneig de la ITF.
Enguany, la tenista, que a principis d'any es va situar com a número 1 mundial júnior, no podrà ser a Tarragona ja que competeix al Roland Garros júnior, que coincideix en les mateixes dates.
En nois, el campió de la primera edició de la Red Cup va ser Max Alcalà.
El representant territorial de l'Esport a Lleida, Joan Segura, ha assistit aquest migdia a la formalització de l'acord de vinculació entre el Club Bàsquet Pardinyes-Lleida i el Club Natació Tàrrega per a la temporada 2020/2021, un acte que ha tingut lloc a la Sala de Plens de l'Ajuntament de Tàrrega.
Mitjançant aquest acord, els equips sèniors masculins dels dos clubs estaran vinculats durant la present temporada i el CB Pardinyes-Lleida, que competeix a LEB Plata, podrà disposar de fins a quatre jugadors de l'equip urgellenc, que competeix a Copa Catalunya, per reforçar la seva plantilla tant en partits oficials com en entrenaments.
En l'acte, hi han estat presents la presidenta del CN Tàrrega, Maitxe González; el president del Club Bàsquet Pardinyes-Lleida, Pere Roqué, i l'alcaldessa de Tàrrega, Alba Pijuan.
Les autoritats han explicat que l'acord beneficiarà tant els dos clubs com el bàsquet de la demarcació de Lleida.
Joan Segura ha fet una crida a altres clubs de la província a sumar-se a aquest pacte col·laboratiu pel bé de l'esport lleidatà.
A més de l'acord entre els dos equips sèniors, els jugadors de la base del CN Tàrrega tindran accés gratuït als partits de la LEB Plata i els socis del Club Natació gaudiran de descomptes en els abonaments de temporada.
El conveni de col·laboració forma part del pla de promoció del bàsquet al territori lleidatà que el CB Pardinyes-Lleida va començar amb un acord amb el CB Secà.
El director del Consell Català de l'Esport (CCE), Antoni Reig, ha estat present avui en la primera visita que la presidenta del Consejo Superior de Deportes, Irene Lozano, ha fet al CAR de Sant Cugat des que va prendre possessió del càrrec.
Els han acompanyat el director del centre, Ramon Terrassa.
A la seva arribada al CAR, Lozano ha tingut una breu trobada amb els representants de les institucions esportives catalanes: Antoni Reig, per part del CCE; Jordi Solà, director de l'Institut Nacional d'Educació Física (INEFC), i Jordi Congost, director del Canal Olímpic de Catalunya.
Durant la visita per les instal·lacions, guiada pel director del CAR, la presidenta del CSD ha pogut conèixer tant les instal·lacions esportives com els serveis científics i mèdics del CAR.
A les instal·lacions, ha pogut saludar alguns esportistes i entrenadors, i en finalitzar la visita ha dinat amb alguns d'ells, la majoria amb opcions de participar als Jocs Olímpics l'any vinent.
En la visita, la presidenta del CSD estava acompanyada de Jennifer Pareja, assessora i exwaterpolista, amb molta vinculació amb el CAR, ja que s'hi va entrenar durant molts anys amb la selecció espanyola d'aquesta disciplina.
El representant territorial de l'Esport a Lleida, Joan Segura, ha assistit avui, a la pista poliesportiva de Torre-serona (Segrià), a l'acte oficial de signatura del conveni de col·laboració entre el Club Esportiu Lleida Llista Blava i l'Ajuntament de Torre-serona.
L'acord permetrà al club lleidatà utilitzar el poliesportiu de Torre-serona perquè s'hi entreni la base i, a canvi, el Lleida Llista promourà l'hoquei sobre patins i el patinatge a nens i nenes del municipi.
El Llista Blava es farà càrrec del servei de monitors i cedirà material per a la pràctica d'aquest esport.
Els cursets d'iniciació a l'hoquei sobre patins seran gratuïts per als infants del municipi.
Cal recordar que el pavelló que utilitza el Lleida Llista ha estat convertit en un pavelló salut i, per tant, ha hagut de trobar una nova ubicació.
Joan Segura ha estat acompanyat per l'alcalde de Torre-serona, Agustí Jiménez; el president del club, Enric Duch; el delegat a Lleida de la Federació Catalana de patinatge, Antoni Guiu, i altres representants del consistori.
Durant l'acte oficial, s'ha sortejat un estic signat pels jugadors del primer equip del Lleida Llista i la base infantil de l'entitat han ofert una exhibició.
Les primeres sessions d'esquí nòrdic a Vall de Núria per part d'alumnes de l'Escola Joan Maragall de Ripoll han donat el tret de sortida aquesta setmana a una nova edició del programa Esport Blanc Escolar (EBE) de promoció dels esports d'hivern entre els més petits, que aquest curs 2018-2019 arriba a la sisena edició consecutiva.
Enguany, l'activitat continua creixent en practicants -2.481 alumnes de 60 centres educatius- i ja en formaran part totes les escoles públiques i concertades del Pirineu català.
La representant territorial de l'Esport a les Terres de l'Ebre, Cinta Espuny, ha assistit avui al Win Complex Esportiu de Tortosa a la presa de possessió de la nova representant de la Federació Catalana de Natació (FCN) a les Terres de l'Ebre, Gemma Pous, que substitueix Yolanda Cardona al capdavant de la representació ebrenca.
El director del Consell Català de l'Esport, Antoni Reig, ha assistit avui a Sitges a la presentació de la 36a Mitja i el 8è Quart de Marató, un dels esdeveniments més importants del calendari esportiu que tindrà lloc aquest diumenge 13 de gener pels carrers de la capital de la vila costanera del Garraf.
Organitzada per l'Ajuntament de Sitges i Zona Vip Events amb el suport de la Diputació de Barcelona, la Federació Catalana d'Atletisme i el patrocini de Allianz, Ànecblau, Intersport Quinze i Sports Bar Sitges, ja compta amb prop de 2.800 inscrits.
El secretari general de l'Esport, Gerard Figueras, s'ha reunit avui amb el president del Reial Club de Tennis Barcelona 1899, Josep Jordi Cambra, que a finals de novembre passat va accedir al càrrec i que amb el nou equip de treball enceta una nova etapa en l'entitat.
El subdirector general de Gestió i Recursos Humans del Consell Català de l'Esport, Lluís Pallisera, ha assistit avui al Complex Esportiu de l'Hospitalet Nord a la final del 40è Torneig Internacional Júnior Ciutat de l'Hospitalet, en què el Club Bàsquet Gran Canària s'ha proclamat campió de la competició per primera vegada en la seva història en vèncer el Divina Seguros Joventut de Badalona per 103 a 86 davant 700 espectadors, en un partit marcat pel gran segon quart de l'equip insular (32-9).
El responsable d'Acció Territorial de l'Esport de la Secretaria General de l'Esport i de l'Activitat Física, Santi Siquier, ha assistit avui a Sant Boi de Llobregat a la XXXIX Cursa Ciclista del Llobregat, que s'ha disputat amb 131 participants i s'ha decidit en un final molt ajustat.
Aquesta edició ha puntuat de nou per a la Copa Espanya de ciclisme de carretera en categoria júnior.
L'absència del líder del campionat i vencedor de les dues primeres cites del calendari estatal, Juan Ayuso, ha fet que el ventall de candidats a la victòria a Sant Boi fos molt ampli.
Els 111 kms de la prova s'han començat a disputar des de Navàs a les 10.30h, i ha estat ja en l'Alt de Vilaredes on s'han produït diversos intents de fuga, sense que cap d'ells s'hagi consolidat.
Aquesta ha estat la tònica fins al km 25, quan una caiguda ha obligat a aturar la cursa durant uns 40 minuts.
Gràcies a la ràpida evacuació dels accidentats a Manresa per part dels serveis sanitaris, no s'han hagut de lamentar mals majors i s'ha reprès la cursa des del punt de l'accident com si aquest fos el km 0, i amb els colls de Vacarisses i Ullastrell com a puntuables.
Pel Coll de Vacarisses, encapçalaven el grup lleugerament destacats alguns ciclistes, amb Daniel Criado (Salchi) coronant-lo en primera posició.
Ha estat a l'Alt d'Ullastrell en què el gran grup s'ha fragmentat en múltiples grups més petits i on s'ha començat a decidir la prova, amb vuit ciclistes encapçalant la cursa en arribar a dalt de tot.
L'avantatge d'aquest grup capdavanter no ha passat del mig minut, i en la vertiginosa baixada nou ciclistes més els atrapaven per conformar un grup capdavanter de 17 unitats quan faltaven 15 km per arribar a la meta de Sant Boi.
Gorka Ortega (Teika) ha provat l'aventura tot sol, però per darrera Alejandro Luna (Koeta) i Axier Casado (Tot-Net Terrassa) l'han atrapat i s'han disputat la victòria en un ajustat sprint en què Ortega s'ha imposat per davant del ciclista becat per la Federació Catalana de Ciclisme Axier Casado, i d'Alejandro Luna, que ha acabat tercer.
El grup perseguidor arribava al cap de 4 segons amb Daniel Criado (Salchi) al capdavant.
Amb aquests resultats, Juan Marin (Gimenez Ganga), que avui ha estat cinquè, s'ha vestit de líder al podi de Sant Boi.
El representant de la Generalitat ha compartit el final de la cursa i el lliurament de trofeus amb Jesús Ruiz, president del Club de Ciclisme Sant Boi de Llobregat; Antonia Barragan i Cèsar Thovar, regidors d'Esports i Gent Gran i de Medi Ambient i Igualtat, respectivament, de l'Ajuntament de Sant Boi de Llobregat; el ciclista paralímpic Sergio Garrote, i els patrocinadors de la cursa, entre d'altres.
El representant territorial de l'Esport a Tarragona, Joan Plana, ha assistit aquest cap de setmana a les finals de la 2a Red Cup BMW Oliva Motor, prova del circuit mundial júnior de tennis que s'ha disputat durant una setmana a les instal·lacions del Club Tennis Tarragona (CTT) amb la presència de joves promeses mundials d'aquest esport.
Entre els 120 jugadors i jugadores provinents de tot el món i d'edats compreses fins els 18 anys que han competit en el torneig, la victòria en la categoria masculina ha estat per al barceloní Xavier Matas, que s'ha imposat a l'alacantí Alejandro Manzanera por un ajustat 6-4 i 7-5, mentre que en categoria femenina, el títol ha estat per a Carolina Gómez, que ha derrotat amb claredat la rusa María Dzmeshkevich por 6-2 i 6-2 en un partit que ha durat poc més d'una hora.
Pel que fa als dobles, triomf dels cap de sèrie número 1, Miguel Pérez i Daniel Mozorov, contra Alejandro Manzanera i David León en un partit vibrant que s'ha decidit en el super tie-break final del tercer set –resultat final de 6-7, 6-4 i 10-8- i de Claudia de las Heras i Lucia Llinares, que han superat la parella de la Rafa Nadal Academy Eun Ji Lee i Athina Pitta por 7-6 i 6-2.
En el lliurament de premis, Joan Plana ha estat acompanyat de Carlos Fontana, director general del grup Oliva Motor; Juanjo García, diputat de la Diputació de Tarragona, María José López, consellera d'Esports de l'Ajuntament de Tarragona, Felip Rodenas, vicepresident de la Real Federación Española de Tennis; Jordi Tamayo, president de la Federació Catalana de Tennis; Pere Lluís Bergadà, president del club tarragoní, i Lluís Yebra, director de la Red Cup.
La competició ha comptat amb estrictes protocols per la Covid-19 per tal de vetllar per la seguretat i la salut de participants, aficionats i socis de l'entitat.
En aquest sentit, aquesta ha estat la primera prova del circuit mundial júnior que ha fet testos ràpids a tots els participants.
El responsable d'Acció Territorial de l'Esport de la Secretaria General de l'Esport i de l'Activitat Física, Santi Siquier, ha assistit avui a la pista del Pavelló Poliesportiu del CN Terrassa a la final de la XXI Lliga Nacional Catalana LEB Plata de bàsquet LEB, en què el FC Barcelona B s'ha proclamat campió en imposar-se al CB Prat per 78-85.
El Barça, que ha consolidat el seu triomf durant la segona meitat, ha assolit el títol davant l'imminent inici de la competició estatal.
El barcelonista Dídac Cuevas ha estat l'MVP de la final.
Els blaugranes han iniciat el partit controlant el ritme i plantant cara a un CB Prat experimentat, però poc a poc els del Baix Llobregat han agafat distància i acabaven els primers 10 minuts amb un 14 a 21 favorable.
Els de Mateo Rubio, però, han tornat a entrar en el partit de mica en mica i en el minut 7 del segon quart han aconseguit empatar a 28 amb una esmaixada de Badji, que els ha permès finalitzar el quart amb un nou empat a 30.
En el tercer quart, el Barça B premia l'accelerador amb força i el ritme s'anava tenyint de blaugrana.
Les primeres diferències significatives arribaven a 3'10" per a la fi del quart (51-44) i a segons de la fi del quart el 55 a 44 donava la màxima diferència barcelonista, que anava augmentant durant el darrer quart.
El quart s'ha esdevingut amb un CB Prat que intentava retallar la distància en el marcador, però l'encert ofensiu amb bones opcions exteriors i interiors i la tasca defensiva blaugrana ho feia impossible.
Finalment, els de Barcelona s'han proclamat campions amb el 78-85 definitiu.
La Lliga Nacional Catalana LEB d'enguany, tal com ja es va fer les passades temporades 2010-11, 2011-12 i 2018-19, s'ha dividit en dues categories: LEB Or i LEB Plata.
La competició d'equips LEB Plata ha comptat amb una primera fase prèvia, amb dos grups de tres equips (1 i 2), que ha tingut lloc durant el mes de setembre, i una Final a Quatre que s'ha desenvolupat amb èxit, aquest cap de setmana 3 i 4 d'octubre a porta tancada, amb la participació del CB Prat i el CB L'Hospitalet com a representants del Grup 1, i el FC Barcelona i el CB Cornellà com a classificats del grup 2.
El representant de la Generalitat ha compartit la competició amb el president de la Federació Catalana de Basquetbol, Ferran Aril; el president del CN Terrassa, Jordi Martín, i els representants dels clubs finalistes, entre d'altres.
L'Acerbis Catalunya Round, l'estrena del Campionat del Món MOTUL FIM de Superbike al Circuit de Barcelona-Catalunya, ha finalitzat avui amb la segona jornada de curses, i ho ha fet amb nota alta.
Després de tres dies intensos, l'última prova celebrada al traçat vallesà ha acabat amb la victòria de Chaz Davies en la segona cursa del Mundial de Superbike, que ha segut en directe el director del Consell Català de l'Esport, Antoni Reig.
Després de 20 voltes, Chaz Davies [URL] Racing-Ducati) ha acabat imposant-se per davant de Michael van der Mark i de Garrett Gerloff, mentre que la quarta posició ha estat per al líder del Mundial, Jonathan Rea.
D'altra banda, Andrea Locatelli s'ha convertit avui en campió de WorldSSP.
La sisena cita de l'any li ha servit perquè ningú pugui retallar-li ja l'avantatge amb el qual comptava.
Avui, Locatelli ha pujat a l'esglaó més alt del podi, fet que no es va donar ahir en la cursa passada per aigua.
Pel que fa als pilots de casa, Isaac Viñales, ha estat sisè, seguit d'un altre local, Manuel González.
En WorldSSP 300, victòria per a Yuta Okaya, seguit de Scott Deroue i Jeffrey Buis.
En WorldSSP, sota la pluja, el triomf va ser per a Andy Verdoia, seguit de Lucas Mahias i Kyle Smith.
Tom Booth-Amos es va endur la victòria en Supersport 300 amb Samuel di Sora i el català Marc García en el segon i tercer calaix del podi.
El representant territorial de l'Esport a Barcelona, Pere Vilà, va presenciar les curses de la jornada.
L'Acerbis Catalunya Round ha suposat el debut d'una experiència immersiva 5G en un esdeveniment esportiu a Catalunya.
La tecnologia 5G ha permès experimentar en primera persona l'entreteniment del futur, on gràcies a la cinquena generació de telefonia mòbil, s'ha pogut gaudir de l'esdeveniment en temps real, de forma immersiva, personalitzada i sense necessitat de sortir de casa.
El projecte està promogut pel Departament de Polítiques Digitals de la Generalitat, el Circuit de Barcelona-Catalunya i la Corporació Catalana de Mitjans Audiovisuals (CCMA) en el marc de 5G Barcelona, una iniciativa impulsada per la Generalitat de Catalunya, l'Ajuntament de Barcelona, Mobile World Capital Barcelona, i2CAT, CTTC, Atos i la UPC.
Compta amb la col·laboració de l'Institut Guttman i les aportacions de l'Institut de Robòtica i Informàtica industrial (IRI-UPC) i l'empresa Kataclack.
Vodafone és el proveïdor tecnològic de la xarxa 5G mitjançant una estació mòbil al Circuit.
Els dos representants de la Secretaria General de l'Esport i de l'Activitat Física han compartit les proves del cap de setmana amb la presidenta del Circuit de Barcelona-Catalunya, Maria Teixidor, i el director general del Circuit, Josep Lluís Santamaría, a banda d'autoritats locals i representants organitzatius de WorldSBK, entre d'altres.